CUINTRISTORIE DAL TARAMOT. Seste pontade. Cui che al scolte, e cui che al colonize.
Nol à di parê strani che o fevelìn spes di conflits. La storiografie di solit no fâs altri che sbuziâ il mût che i diviers sogjets storics a interagjissin, si cjacarin e si scuintrin. Come dôs pieris che sbatudis a fasin la lusigne, cussì i scuintris, une volte che si è cuietât il rumôr, il spavent e la emozion dal bot, a lassin daûr un tichinin di lûs li che il storic po al sofle ben planc, par fâ un lum tal scûr dal timp lontan. E nol è di maraveâsi che i prins scrits che a àn cirût di contâ de int tes tendopolis, tra l’Atom dal ‘76 e la Vierte dal ‘77, a son vignûts fûr di une polemiche tra lis ideis di intervent di un grup vignût di fûr e cui che lu acusave di vê un ategjament colonizadôr. O stoi fevelant dal libri di Robi Ronza “Dalle tende al deserto”, che al fâs so il mût di viodi di Comunione e Liberazione, e la opare a cure dal Centri di Documentazion e Informazion (CeDI) “Friuli: un popolo tra le macerie”, tornât a publicâ di pôc de Diocesi di Udin, che al è stât scrit in polemiche cun chel altri de int che e stave scombatint dentri dai comitâts.
O vin plui voltis contât di cemût che la int taramotade e à vût di subit la volontât di jessi protagoniste tant dai prins socors e te gjestion des tendopolis, che de ricostruzion. Di front a cheste volontât, cui che al è vignût di fûr al à podût sielzi tra doi mûts di fâ e di ponisi: scoltâ e metisi ai ordins de int e dai siei comitâts, subordenant a chescj la proprie identitât politiche e religjose, o pûr pontâ dut su la proprie capacitât di organizâ il propri intervent in mût autonom, poiantsi a nivel locâl su lis istituzions, e metint denant di dut la proprie identitât.
I singui e i grups organizâts che a son rivâts te zone taramotade a son spes lâts un pôc di une bande e un pôc di chê altre tra chescj doi mûts di fâ e di jessi. Par esempli, di cualchi bande i grups di estreme çampe a son stâts parâts vie parcè che a menavin la lenghe plui che la pale e il picon, ma di altris bandis si son integrâts un grum ben, deventant anzit preziôs pe comunitât e vignint parâts de int ancje cuant che i carabinîrs a vignivin a parâju vie. A Osôf a ’nd jere un che al è stât fondamentâl te gjestion de mense par dut l’Atom dal ‘76 e dome cuant che i carabinîrs a son vignûts a brincâlu si à savût che al jere un antimilitarist renitent che invezit di presentâsi in caserme al jere vignût a dâ une man ai taramotâts. Al mandave indenant i lavôrs, al taseve, e dome dopo l’arest al à scrit une letare par spiegâ il parcè de sô sielte. La int di Osôf e à tirât sot centenârs di firmis par che lu lassassin tornâ a vore te lôr mense.
Cui che invezit al à fate la sô sielte in mût cussient e organic a son stâts doi grups che a àn decidût di vivi il stes catolicisim in dôs manieris dal dut opuestis. I scout de AGESCI a àn tacât a rivâ sul puest in maniere imediade, pontant di subit su la rêt dai scout sul puest. Di fat, i scout di Glemone si son cjatâts a jessi i referents nazionâi di dut l’intervent. In linie cun chest “imprinting” e je vignude la sielte di vivi la proprie mission evangjeliche no te predicazion, ma tal scoltâ e tal servizi. Chest ju à puartâts a leâ un grum ben cui comitâts e cu la int, in plui che naturalmentri cu la glesie furlane ative tes tendopolis. In particolâr, a Glemone i scout a àn vût un rûl fondamentâl tal tignî i colegaments tra assessorât ae partecipazion e tendopolis.
Dal dut di chê altre bande, Comunione e Liberazione. cence une base in Friûl, CL e à planificât il so intervent dal di fûr e, fuarte de sô capacitât organizative e di mobilitazion di oms e di bêçs, e je rivade tai puescj taramotâts cul intindiment di sostignî principalmentri la rinassite das parochiis, cence acuarzisi che la glesie locâl, cun parsore il Vescul Battisti, e veve bielzà fat so il slogan “prin lis cjasis, po lis glesiis”. Di fat alore CL si è inseride dome tes canonichis dulà che il predi al jere inatîf, stant che al jere vecjo, scjampât o no in grât di tignî bot ae situazion, mentri dulà che a àn cjatât predis e comunitâts catolichis fuartis e ativis, a son stadis, come dit, lusignis e falivis. Propit il mot “prin lis fabrichis, po lis cjasis, e tal ultin lis glesiis”, par chei di CL al à rapresentât un dâ mancul valôr aes esigjencis spirituâls rispiet a chês materiâls. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)
fur_Latn fur_Latn fur_Latn fur_Latn fur_Latn fur_Latn fur_Latn